ଦିଲ୍ଲୀରେ ଖେଳାଯାଇଥିବା ଅନ୍ତିମ ଦିନିକିଆରେ ଟସ୍ ପଡ଼ିବା ବେଳେ ଟିମ୍ ଇଣ୍ଡିଆ ଅଧିନାୟକ ବିରାଟ କୋହଲି କହିଥିଲେ ଯେ, ବିଶ୍ୱକପ୍ ପାଇଁ ଆମର ଟିମ୍ ଚୟନ ପ୍ରାୟତଃ ଶେଷ ହୋଇସାରିଛି। କିନ୍ତୁ ଫିରୋଜ ଶାହ କୋଟଲା ଗ୍ରାଉଣ୍ଡରେ ଆୟୋଜକ ଟିମ ୩୫ ରନରେ ହାରିବା ପରେ ଏବେ ଅନେକ ପ୍ରଶ୍ନ ଉଠିବାରେ ଲାଗିଛି। ଅଷ୍ଟ୍ରେଲିଆ ଏହା ପୂର୍ବରୁ ୨୦୦୯ରେ ଭାରତରେ ଦ୍ୱିପାକ୍ଷିକ ସିରିଜ୍ ଜିତିଥିଲା। କେବଳ ଏତିକି ନୁହେଁ, ଭ୍ରମଣକାରୀ ଟିମ୍ ୦-୨ରେ ପଛୁଆ ରହିବା ପରେ ଆଜି ପର୍ଯ୍ୟନ୍ତ କେବେବି ଦିନିକିଆ ସିରିଜ୍ ଜିତିନଥିଲା, କିନ୍ତୁ ଦିଲ୍ଲୀ ଦିନିକିଆ ଜିତି ସେମାନେ ଇତିହାସ ରଚିବାରେ ସଫଳ ହୋଇଥିଲେ।
ବିଶ୍ୱକପ୍ ପୂର୍ବରୁ ଭାରତ ପାଇଁ ଅଷ୍ଟ୍ରେଲିଆ ବିପକ୍ଷ ଏହା ଅନ୍ତିମ ଦିନିକିଆ ସିରିଜ୍ ଥିଲା। ଏହି ସିରିଜ୍ ପରେ ବର୍ତ୍ତମାନ ଭାରତୀୟ ଖେଳାଳିମାନେ ଆସନ୍ତା ୨୩ ତାରିଖରୁ ଆରମ୍ଭ ହେବାକୁଥିବା ଆଇପିଏଲରେ ବ୍ୟସ୍ତ ହୋଇଯିବେ। ଆଇପିଏଲ୍ ସରିବାର କିଛି ଦିନ ପରେ ଇଂଲଣ୍ଡରେ ଆରମ୍ଭ ହେବ କ୍ରିକେଟ୍ ମହାକୁମ୍ଭ। ଆଇପିଏଲ୍ ମଝିରେ ଅର୍ଥାତ୍ ଏପ୍ରିଲ ଶେଷଭାଗରେ ବିଶ୍ୱକପ୍ ପାଇଁ ଟିମ୍ ଚୟନ ହେବ। ତେବେ ଅଷ୍ଟ୍ରେଲିଆ ବିପକ୍ଷ ଖରାପ ପ୍ରଦର୍ଶନ ପରେ ବର୍ତ୍ତମାନ ପ୍ରଶ୍ନ ଉଠୁଛି ଯେ, ବିଶ୍ୱକପରେ ଭାରତ କେଉଁ ଚୂଡ଼ାନ୍ତ ଏକାଦଶକୁ ନେଇ ଖେଳିବ।
ଏହି ସିରିଜରେ ଭାରତ ଅନେକ କ୍ଷେତ୍ରରେ ଦୁର୍ବଳ ପ୍ରଦର୍ଶନ କରିଛି। ବିଶେଷକରି ବ୍ୟାଟିଂ ମୁଖ୍ୟ ସମସ୍ୟା ହୋଇପଡ଼ିଛି । ଓପନିଂକୁ ଛାଡ଼ିଦେଲେ ଭାରତର ଚତୁର୍ଥ ସ୍ଥାନ ଏପର୍ଯ୍ୟନ୍ତ ସ୍ଥିର ହୋଇପାରିଲା ନାହିଁ। ଏହାଛଡ଼ା ଋଷଭ ପନ୍ତ ନିଜ ସୁଯୋଗର ଫାଇଦା ଉଠାଇବାରେ ସଫଳ ହୋଇପାରିଲେ ନାହିଁ। ଚାପରେ ସ୍ପିନର ୟୁଜବେନ୍ଦ୍ର ଚହଲଙ୍କ ଖରାପ ପ୍ରଦର୍ଶନ ଏବଂ ବିଜୟ ଶଙ୍କର ଉପଯୁକ୍ତ ଅଲରାଉଣ୍ଡର ପାଇଁ ଯୋଗ୍ୟ କି ନୁହେଁ, ତାହା ଏବେ ସମସ୍ତଙ୍କ ମନରେ ସନ୍ଦେହ ଭରି ଦେଇଛି। ତେଣୁ ବିଶ୍ୱକପ୍ ଟିମ୍ ବାଛିବା ପୂର୍ବରୁ ଚୟନକର୍ତ୍ତାଙ୍କୁ କେଉଁ କେଉଁ ସମସ୍ୟାର ସମ୍ମୁଖୀନ ହେବାକୁ ପଡ଼ିପାରେ, ଏହା ଉପରେ ନଜର ପକାଇବା।
